สังคมข่าวหุ้น
*ตลาดหุ้นไทยไปต่อ ได้แรงหนุนจากหุ้นกลุ่มโรงไฟฟ้าและหุ้นกลุ่มรับเหมาก่อสร้าง หลังสภาผู้แทนราษฎรผ่านร่างพระราชบัญญัติงบประมาณรายจ่ายประจำปีงบประมาณ 2563 วาระ 2 และ 3 แล้ว แต่ยังถูกกดดันจากกลุ่มแบงก์และพลังงาน-ปิโตรฯ ทำให้ดัชนีไปได้ไม่ไกลนัก รอข่าวดีพรุ่งนี้ ทรัมป์ลงนามข้อตกลงทางการค้ากับจีนรอบแรกดันดัชนี แนวรับ 1,580 จุด แนวต้าน 1,600 จุด
13 ม.ค. 2563

เกียรติก้อง ว่องไวยากร
*ตลาดหุ้นไทยไปต่อ ได้แรงหนุนจากหุ้นกลุ่มโรงไฟฟ้าและหุ้นกลุ่มรับเหมาก่อสร้าง หลังสภาผู้แทนราษฎรผ่านร่างพระราชบัญญัติงบประมาณรายจ่ายประจำปีงบประมาณ 2563 วาระ 2 และ 3 แล้ว แต่ยังถูกกดดันจากกลุ่มแบงก์และพลังงาน-ปิโตรฯ ทำให้ดัชนีไปได้ไม่ไกลนัก รอข่าวดีพรุ่งนี้ ทรัมป์ลงนามข้อตกลงทางการค้ากับจีนรอบแรกดันดัชนี แนวรับ 1,580 จุด แนวต้าน 1,600 จุด
*“โมเดิร์นเทรด” ได้เฮ วันนี้จับตาชิมช้อปใช้เฟส 4 ทุ่มงบ 2 หมื่นล้าน เปิดทางให้เข้าร่วมโครงการ ส่วนสายควัน คอสุรา ได้หมดถ้าสดชื่น หลังรัฐใจดีเปิดให้ซื้อได้แล้ว จากก่อนหน้านี้ไม่อนุญาต ส่วนสายอิเล็กทรอนิกส์ต้องผิดหวัง จะไปถอยไอโฟนยังไม่ได้ หุ้นเด่นที่รับทรัพย์งานนี้ ได้แก่ หุ้นของเจ้าสัวธนินท์ เจ้าสัวเจริญ และจิราธิวัฒน์ BJC, MAKRO, CPALL, CPN
*หุ้นรับเหมาคึกคักเป็นพิเศษ รับงบประมาณปี 2562 ที่ผ่านสภาฯ ประมาณเดือนมีนาคมนี้ ก็เริ่มเบิกจ่ายได้ตามปกติ หลังจากค้างเติ่งมานานข้ามปี หุ้นของเฮียปลิวและเสี่ยหนู ดูแรงเป็นพิเศษ ทั้ง CK, STEC ฟื้นตัวหลังจากที่ราคาดิ่งมาต่อเนื่องในช่วงระยะ 3 เดือนนี้ โครงการต่าง ๆ ก็จะเริ่มทยอยเบิกจ่ายงบได้ ผู้รับเหมารายใหญ่ยิ้ม เหมือนปลากระดี่ได้น้ำ ส่วนราคาขณะนี้ถือว่ายังมีอัพไซด์เหลือ CK เป้า 31 บาท และ STEC 23.5 บาท
*TTCL เริ่มผงกหัวขึ้น หลังจากในรอบ 3 เดือน ราคาลดลงมากว่า 35% กูรูคาดว่ากลุ่มรับเหมางานภาคเอกชน ผลการดำเนินงานเริ่มฟื้นตัว ขณะที่บริษัท ทีทีซีแอล จำกัด (มหาชน) หรือ TTCL บันทึกรายการพิเศษในงวดไตรมาส 4/2562 นี้ ด้านทริสเรทติ้งคงอันดับเครดิตองค์กรของ บริษัท ทีทีซีแอล จำกัด (มหาชน) ที่ระดับ “BB+” ด้วยแนวโน้ม “Stable” หรือ “คงที่” ราคาเป้าหมาย 11.20 บาท
*กลุ่มแบงก์ยังโดนขาย แม้ว่างบไตรมาสที่ 4 จะออกมาดี แต่นักลงทุนก็กังวลผลกระทบจากมาตรการต่าง ๆ ของแบงก์ชาติ ที่ออกมาก่อนหน้านี้ จะทำให้รายได้ดอกเบี้ยและค่าธรรมเนียมปีนี้หดหายไป โดยเฉพาะ TMB, SCB ยังได้รับผลกระทบจากการปรับลดดอกเบี้ยให้กลุ่มเอสเอ็มอีอีกด้วย เนื่องจากแบงก์ทั้งสองแห่งนี้มีสัดส่วนอยู่ค่อนข้างมาก ราคาเลยถูกกดดัน รอข่าวดีวิรไทปลดล็อก LTV ก่อนจะทะยานขึ้นใหม่อีกครั้ง ส่วนวันนี้ลุ้นงบ TISCO ประกาศเจ้าแรก
*“มาดามแป้ง นวลพรรณ ล่ำซำ” กรรมการผู้จัดการ และประธานเจ้าหน้าที่บริหาร บริษัท เมืองไทยประกันภัย จำกัด (มหาชน) ได้อนุมัติสินไหมเบื้องต้นชดเชยความเสียหายแก่ร้านทองออโรร่า ที่จังหวัดลพบุรี จำนวน 500,000 บาท พร้อมกับแจ้งว่า แม้ว่ากรมธรรม์จะไม่ครอบคลุมความเสียหายต่อชีวิตและร่างกาย แต่เพื่อร่วมแสดงความเสียใจกับครอบครัวเหยื่อผู้เคราะห์ร้าย มาดามแป้ง ได้มอบเงินช่วยเหลือการจัดงานศพและร่วมทำบุญครอบครัวละ 50,000 บาทให้แก่ครอบครัวผู้เสียชีวิตทั้งสามราย และร่วมสมทบมอบเงินรางวัลนำจับอีก 100,000 บาท
*BGRIM : บริษัท บี.กริม เพาเวอร์ จำกัด (มหาชน) ราคาหุ้นวิ่งทำสถิติสูงสุด วานนี้ปิด 60.00 บาท เลยส่องเข้าไปยังกลุ่มผู้ถือหุ้นรายใหญ่ พบบมจ.ไทยประกันชีวิต ของกลุ่มไชยวรรณ มีอยู่ 27,691,500 หุ้น ได้มาราคาเฉลี่ยหุ้นละ 16.00 บาท เท่ากับว่า ณ ราคาปิดวานนี้ (60.00 บาท) ไทยประกันชีวิต มีกำไรแบบ mark to market อยู่กว่า 1,219 ล้านบาท ส่วน บมจ.เมืองไทยประกันชีวิต ของกลุ่มล่ำซำ ถือหุ้นอยู่ 25,508,900 ล้านหุ้น ราคาต้นทุนเฉลี่ย 16.00 บาทเช่นกัน หรือมีกำไร ณ ราคาปิดวานนี้ 1,122 ล้านบาท หุ้นตัวไหนที่มีนักลงทุนสถาบันประเภทค่ายประกันชีวิตถือหุ้นอยู่ ให้สบายใจได้….